Quico Fernández mostra la seua preocupació per una possible nova delimitació que traga del domini públic marítimo-terrestre el malecó
14 de juny 2019

![](/media/ulqhafck/68_c_malecon-22.jpg)  
  

L'alcalde en funcions de Sagunt, Quico Fernández, ha explicat que un dels problemes que s'han resolt en l'actual legislatura ha sigut l'assumpte del malecó de Menera, que era un dels “**grans objectius que teníem: neutralitzar eixa demanda d'expropiació, que va arribar a valorar-se en 100 milions d'euros i que gràcies al treball que hem desenvolupat des del departament jurídic hem neutralitzat ja amb una sentència fins del Tribunal Suprem**”.

  

Cal recordar que en la resolució del 30 de juny de 2014 es va aprovar una modificació de la delimitació a l'efecte d'excloure del domini marítimo-terrestre la finca registral 37.075, coneguda com a malecó de Menera. Això va fer que l'empresa Prosagunsa, propietària dels terrenys, sol·licitara a l'Ajuntament de Sagunt la seua expropiació per un import de 100’7 milions d'euros. No obstant això, al final va quedar sense efecte la modificació de la delimitació i els terrenys van tornar a estar inclosos en el domini públic.

  

No obstant això, Fernández ha indicat que en les últimes setmanes s'ha filtrat que la Demarcació de Costes i el ministeri de Medi Ambient estan plantejant una nova delimitació del domini públic marítimo-terrestre. “**La veritat és que no sabem res, però és molt preocupant perquè, precisament, va ser la mateixa Demarcació de Costes la que va generar el problema. Nosaltres estarem damunt i esperem que el pròxim govern també ho estiga perquè afecta directament als interessos públics, generals i de la nostra ciutat**”, ha manifestat l'alcalde en funcions.

  

“**No es pot modificar la línia marítimo-terrestre sense atendre criteris objectius que són els que nosaltres hem utilitzat per a excloure el malecó del domini general. Crec que la Demarcació de Costes i el ministeri de Medi Ambient hauran d'estar molt atents a la sentència que ja s'ha produït i, per tant, a resoldre esta qüestió de la manera més positiva per a l'ajuntament de Sagunt**”, ha declarat Quico Fernández.

  

Així mateix, l'alcalde en funcions insta el ministeri de Medi Ambient perquè “**retire eixe projecte d'espigons del nord sense haver resolt el problema de la platja d’Almardà, ja que comença l'estiu i es troba en la mateixa situació**".  El govern ha canviat i la situació segueix igual, per això "**des de** **Compromís, tant en el govern com en l'oposició, allà on estiguem, serem absolutament exigents perquè es preserve el nostre litoral**”.

  

*   [](http://www.facebook.com/sharer.php?u=https://aytosagunto.es/va/actualitat/quico-fernandez-mostra-la-seua-preocupacio-per-una-possible-nova-delimitacio-que-traga-del-domini-public-maritimo-terrestre-el-maleco/ "Facebook")
*   [](http://twitter.com/share?url=https://aytosagunto.es/va/actualitat/quico-fernandez-mostra-la-seua-preocupacio-per-una-possible-nova-delimitacio-que-traga-del-domini-public-maritimo-terrestre-el-maleco/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/quico-fernandez-mostra-la-seua-preocupacio-per-una-possible-nova-delimitacio-que-traga-del-domini-public-maritimo-terrestre-el-maleco/ "Linked In")
*   [](mailto:?body=https://aytosagunto.es/va/actualitat/quico-fernandez-mostra-la-seua-preocupacio-per-una-possible-nova-delimitacio-que-traga-del-domini-public-maritimo-terrestre-el-maleco/)